Komisjoni otsus,

1. veebruar 2002,

millega kehtestatakse kolmandatest riikidest pärineva tähtaniisi impordi eritingimused

(teatavaks tehtud numbri K(2002) 379 all)

(EMPs kohaldatav tekst)

(2002/75/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. juuni 1993. aasta direktiivi 93/43/EMÜ toiduainete hügieeni kohta, [1] eriti selle artikli 10 lõiget 1,

ning arvestades järgmist:

(1) Tähtaniis (Illicium verum), mida tuntakse ka hiina tähtaniisi nime all, on toidukõlblik ja seda kasutatakse laialdaselt toiduainetes.

(2) Tähtaniisi üks sorte, mida tuntakse jaapani tähtaniisi nime all (Illicium anisatum, samuti tuntud kui Illicium religiosum, Illicium japonicum, shikimmi ja skimmi), on teaduslike uuringute tulemusena tunnistatud eriti mürgiseks ning pole seetõttu toidukõlblik.

(3) Teatavatest kolmandatest riikidest pärinevatest tähtaniisisaadetistest võetud analüüsid on näidanud ka jaapani tähtaniisi esinemist; jaapani tähtaniisi esinemist nendes saadetistes on seostatud mõningate ühenduses esinenud toidumürgistuse juhtudega.

(4) Seega on teatavates kolmandates riikides hügieeniprobleem, mis kujutab endast tõsist ohtu rahva tervisele ühenduses, ja seepärast tuleb ühenduse tasandil vastu võtta kaitsemeetmed.

(5) Kolmandatest riikidest imporditud tähtaniis, mis on ette nähtud inimtoiduks või kasutamiseks toidu koostisosana, ei tohi sisaldada jaapani tähtaniisi.

(6) Kolmandate riikide pädevad asutused peaksid iga nende riigist lähetatava tähtaniisisaadetise varustama dokumentaalsete tõenditega selle kohta, et antud tooted sisaldavad üksnes tähtaniisi ega sisalda jaapani tähtaniisi.

(7) Rahva tervise kaitse huvides on vaja võtta ühendusse imporditavatest, inimtoiduks ettenähtud või toidu koostisosana kasutatava tähtaniisi saadetistest pisteliselt proove, mis tuleb analüüsida enne, kui nimetatud tooted vabasse ringlusesse lubatakse; samal põhjusel tuleb kontrollida ka juba turul olevaid tooteid.

(8) Kuna käesolevas otsuses sätestatud meetmetel võib olla oluline mõju liikmesriikide kontrollivahenditele, tuleks nimetatud meetmete tulemusi lühikese aja pärast hinnata ja vajadusel meetmeid muuta.

(9) Liikmesriikidega konsulteeriti käesolevas otsuses sätestatud meetmete osas 18. detsembril 2001 vastavalt direktiivi 93/43/EMÜ artikli 10 lõikele 3,

ON VASTU VÕTNUD KÄESOLEVA OTSUSE:

Artikkel 1

1. Liikmesriigid võivad lubada CN-koodi 09091000 alla kuuluva tähtaniisi (Illicium verum) importimist kolmandatest riikidest, kui see on ette nähtud inimtoiduks või seda kasutatakse toidu koostisosana, tingimusel et:

a) iga saadetisega on kaasas akt ametliku proovivõtmise ja analüüsi tulemuste kohta ning I lisas esitatud näidisele vastav sertifikaat, mille on täitnud, allkirjastanud ja kinnitanud eksportiva kolmanda riigi pädev asutus ning mis kinnitab, et saadetis ei sisalda jaapani tähtaniisi (Illicium anisatum, samuti tuntud kui Illicium religiosum, Illicium japonicum, shikimmi ja skimmi), mis ei ole toidukõlblik;

b) saadetised imporditakse ühendusse II lisas loetletud piiriületuspunktide kaudu;

c) iga saadetis tähistatakse selle identifitseerimiseks sama koodiga, mis on märgitud saadetisega kaasas olevale ja punktis a nimetatud sertifikaadile ning aktile, mis on koostatud ametliku proovivõtmise ja analüüsi tulemuste kohta.

2. Iga liikmesriigi pädevad asutused peavad tagama kolmandatest riikidest imporditava tähtaniisi saadetistega kaasas olevate dokumentide kontrolli, et teha kindlaks, kas lõike 1 punktis a osutatud sertifikaadi ja ametliku proovivõtmise tulemuste osas seatud nõuded on täidetud. Selleks peavad liikmesriigid tagama, et importijad on kohustatud teatama eelnevalt pädevale asutusele ühendusse sisenemise kohas saadetise saabumisest, täpsustades selle koguse, laadi ja eeldatava saabumise aja.

3. Liikmesriigid võtavad kolmandatest riikidest saabunud ning inimtoiduks ettenähtud või toidu koostisosana kasutatava tähtaniisi saadetisest pistelisi proove ja analüüsivad neid enne toodete vabasse ringlusse lubamist ühendusse sisenemise kohast ning teavitavad tulemustest komisjoni, kasutades selleks toiduala kiirhoiatussüsteemi (RASFF). Liikmesriigid võivad analüüside kulud sisse nõuda importijalt või tema esindajalt.

Artikkel 2

Liikmesriigid võivad lubada jaapani tähtaniisi importi üksnes juhul, kui see on ette nähtud kasutamiseks muul otstarbel kui inimtoiduks.

Kõik kolmandatest riikidest ühendusse imporditava jaapani tähtaniisi saadetised peavad olema varustatud etiketiga, mis näitab, et toode ei ole toidukõlblik.

Artikkel 3

Liikmesriigid võtavad vajalikud meetmed, mis hõlmavad ka proovide võtmist juba turul olevast tähtaniisist ja nende analüüsimist, et kontrollida, kas jaapani tähtaniisi ei esine.

Artikkel 4

Käesolev otsus vaadatakse läbi enne 1. juunit 2002, et hinnata, kas artiklis 1 sätestatud eritingimused on piisavad rahva tervise kaitseks ühenduses.

Artikkel 5

Liikmesriigid võtavad käesoleva otsuse järgimiseks vajalikud meetmed. Liikmesriigid teatavad sellest komisjonile.

Artikkel 6

Käesolev otsus on adresseeritud liikmesriikidele.

Brüssel, 1. veebruar 2002

Komisjoni nimel

komisjoni liige

David Byrne

[1] EÜT L 175, 19.7.1993, lk 1.

--------------------------------------------------

I LISA

+++++ TIFF +++++

--------------------------------------------------

II LISA

Loetelu piiriületuspunktidest, mille kaudu on lubatud kolmandatest riikidest pärinevat tähtaniisi Euroopa Ühendusse importida

Liikmesriik | Piiriületuspunkt |

Belgia | Antwerpen |

Taani | Kõik Taani sadamad, lennujaamad ja piiripunktid |

Saksamaa | HZA München Flughafen in HZA München – ZA FlughafenHZA Bremerhaven – ZA Rotersand in HZA Bremen – ZA BremerhavenHZA Bremerhaven – ZA Container Terminal in HZA Bremen – ZA Bremerhaven Container TerminalHZA Hamburg-Freihafen-Abfertigungstelle in HZA Hamburg-Hafen – ZA WaltershofHZA Hamburg-Freihafen – ZA Ericus Abfertigungstelle Südbahnhof in HZA Hamburg – ZA WaltershofHZA Hamburg-Freihafen – ZA Köhlfleetdamm in HZA Hamburg – ZA WaltershofHZA Hamburg-St Annen – ZA Altona ei ole kasutusel alates 1.1.2002, asendustollipunkti ei ole määratudHZA Hamburg-Waltershof-Abfertigungstelle in HZA Hamburg – ZA WaltershofHZA Hamburg-Waltershof-Flughafen in HZA Itzehoe – ZA Hamburg-FlughafenHZA Lüneburg – ZA Stade in HZA Oldenburg – ZA StadeHZA Trier – ZA Idar-Oberstein in HZA Koblenz – ZA Idar-Oberstein |

Kreeka | Athina, Pireas, Elefsis, Aerodromio ton Athinon, Thessaloniki, Volos, Patra, Iraklion tis Kritis, Aerodromio tis Kritis, Euzoni, Idomeni, Ormenio, Kipi, Kakavia, Niki, Promahonas, Pithio, Igoumenitsa, Kristalopigi |

Hispaania | A Coruña-Laxe (sadam), Algeciras (sadam), Alicante (lennujaam ja sadam), Almería (lennujaam ja sadam), Asturias (lennujaam), Barcelona (lennujaam ja sadam), Bilbao (lennujaam ja sadam), Cádiz (sadam), Cartagena (sadam), Gijón (sadam), Gran Canaria (lennujaam), Huelva (sadam), Las Palmas de Gran Canaria (sadam), Madrid (lennujaam), Málaga (lennujaam ja sadam), Marín (sadam), Palma de Mallorca (lennujaam), Pasajes (sadam), Santa Cruz de Tenerife (sadam), Santander (lennujaam ja sadam), Santiago de Compostela (lennujaam), San Sebastián (lennujaam), Sevilla (lennujaam ja sadam), Tarragona (sadam), Tenerife Norte (lennujaam), Tenerife Sur (lennujaam), Valencia (lennujaam ja sadam), Vigo (lennujaam ja sadam), Villagarcía-Ribeira-Caraminal (sadam), Vitoria (lennujaam), Zaragoza (lennujaam) |

Prantsusmaa | Marseille (Bouches-du-Rhône), Le Havre (Seine-Maritime) |

Iirimaa | Dublin (sadam ja lennujaam), Cork (sadam ja lennujaam), Shannon (lennujaam), Waterford (lennujaam) |

Itaalia | Kõik sadamad, lennujaamad ja piiripunktid |

Luksemburg | Centre douanier, Croix de Gasperich, Luxembourg |

Madalmaad | Rotterdam |

Austria | HZA Graz, HZA Wien, Wiener Neustadt, Linz |

Portugal; | Kõik sadamad, lennujaamad ja piiripunktid |

Soome | Helsinki |

Rootsi | Göteborg |

Ühendkuningriik | Belfast, Felixstowe, Gatwick Airport, Heathrow Airport, Hull, Liverpool, London, Southampton |

--------------------------------------------------